HISTORICKÉ MAPY
Najstaršie mapy Šariša sú až novoveké, teda od 16. storočia a bez pomenovania skál. Najstaršou známou, ktorá zachytáva naše územie je tzv. Lazarova mapa (1513), nie je ale detailná, na mape z roku 1567 je len názov obce Kamenica. Na 1. vojenskom mapovaní (80. roky 18. stor.) skaly nemajú tiež žiadny názov, na 2. mapovaní (1819 - 1869) je označený len susedný Beskydek. Na 3. vojenskom mapovaní (1869 - 1887) je názov Zadné Skaly. Názov Zadné skaly sa potom objavuje aj na katastrálnych mapách z 2. polovice 19. storočia, aj na mapách v 20. storočí. Názov Zadné získali jednoducho kvôli tomu, že boli od Kamenice vzadu, pred nimi sú ešte Predné skaly. 
🔎 Tradovaný starý názov Kameničanov je „Zadné skaly“ alebo „Kamenná baba“. Iste si niektorí pomenovali skalný útvar aj podľa seba. Ale Spiaci mních sa nám verejne objavil až pri získaní grantu z Pivovaru Šariš (inšpirácia Smädný mních) na informačné tabule. Vtedy vzniklo aj pomenovanie všetkých jaskýň a jednotlivých častí skál.